b'\n_START_ARTICLE_\nVen\xc3\xa4j\xc3\xa4n v\xc3\xa4est\xc3\xb6\n_START_PARAGRAPH_\nVen\xc3\xa4j\xc3\xa4n v\xc3\xa4kiluku oli 141\xc2\xa0927\xc2\xa0297 vuoden 2010 alussa._NEWLINE_Ven\xc3\xa4j\xc3\xa4n v\xc3\xa4est\xc3\xb6m\xc3\xa4\xc3\xa4r\xc3\xa4 oli suurin vuonna 1991 juuri ennen Neuvostoliiton hajoamista, jolloin alueella asui 148\xc2\xa0689\xc2\xa0000 ihmist\xc3\xa4. T\xc3\xa4m\xc3\xa4n j\xc3\xa4lkeen alkoi jatkuva v\xc3\xa4est\xc3\xb6nlasku, jonka aikana Ven\xc3\xa4j\xc3\xa4n v\xc3\xa4est\xc3\xb6m\xc3\xa4\xc3\xa4r\xc3\xa4 laski noin 0,5\xc2\xa0% vuosittain johtuen v\xc3\xa4henev\xc3\xa4st\xc3\xa4 syntyvyydest\xc3\xa4 ja kasvavasta kuolleisuudesta. T\xc3\xa4m\xc3\xa4 kehitys on kuitenkin hidastunut viime vuosina, ja vuonna 2009 Ven\xc3\xa4j\xc3\xa4n v\xc3\xa4kiluku kasvoi 23 300 hengell\xc3\xa4, mik\xc3\xa4 oli ensimm\xc3\xa4inen v\xc3\xa4est\xc3\xb6luvun nousu 15 vuoteen._NEWLINE_Vuonna 2002 etniset ven\xc3\xa4l\xc3\xa4iset muodostivat 80\xc2\xa0% koko maan v\xc3\xa4est\xc3\xb6m\xc3\xa4\xc3\xa4r\xc3\xa4st\xc3\xa4. Kuusi muuta ryhm\xc3\xa4\xc3\xa4 saavuttivat yli miljoonan ihmisen m\xc3\xa4\xc3\xa4r\xc3\xa4n: tataarit (3,8\xc2\xa0%), ukrainalaiset (2,0\xc2\xa0%), ba\xc5\xa1kiirit (1,1\xc2\xa0%), t\xc5\xa1uvassit (1,1\xc2\xa0%) t\xc5\xa1et\xc5\xa1eenit (0,9\xc2\xa0%) ja armenialaiset (0,8\xc2\xa0%). Ven\xc3\xa4j\xc3\xa4n federaation rajojen sis\xc3\xa4puolella asuu 160 huomattavaa etnist\xc3\xa4 ryhm\xc3\xa4\xc3\xa4. Alkuper\xc3\xa4iskansojen asema on Ven\xc3\xa4j\xc3\xa4ll\xc3\xa4 paikoin hankala. _NEWLINE_Ven\xc3\xa4j\xc3\xa4n v\xc3\xa4est\xc3\xb6tiheys on 8 asukasta neli\xc3\xb6kilometri\xc3\xa4 kohti, joten Ven\xc3\xa4j\xc3\xa4 on yksi maailman harvimmin asutuista valtioista. V\xc3\xa4est\xc3\xb6tiheys on korkeinta valtion Euroopan puoleisella alueella, varsinkin Moskovan ja Pietarin l\xc3\xa4heisyydess\xc3\xa4. 73\xc2\xa0% Ven\xc3\xa4j\xc3\xa4n asukkaista asuu kaupunkialueilla.\n_START_SECTION_\nV\xc3\xa4est\xc3\xb6n v\xc3\xa4heneminen\n_START_PARAGRAPH_\nVen\xc3\xa4j\xc3\xa4n v\xc3\xa4est\xc3\xb6m\xc3\xa4\xc3\xa4r\xc3\xa4 saavutti huippunsa vuonna 1991 juuri ennen Neuvostoliiton hajoamista. Alhainen syntyvyys ja ep\xc3\xa4tavallisen korkea kuolleisuus saivat Ven\xc3\xa4j\xc3\xa4n v\xc3\xa4est\xc3\xb6m\xc3\xa4\xc3\xa4r\xc3\xa4n laskemaan 0,5 prosentilla eli 750\xc2\xa0000\xe2\x80\x93800\xc2\xa0000 ihmisell\xc3\xa4 joka vuosi 1990-luvun puoliv\xc3\xa4list\xc3\xa4 2000-luvun puoliv\xc3\xa4liin. Yhdistyneet kansakunnat varoitti, ett\xc3\xa4 Ven\xc3\xa4j\xc3\xa4n 143 miljoonan ihmisen v\xc3\xa4kiluku voisi laskea kolmanneksella vuoteen 2050 menness\xc3\xa4 jos luvut eiv\xc3\xa4t muutu nopeasti. Kuitenkin Ven\xc3\xa4j\xc3\xa4n valtion tilastokeskuksen, Rosstatin, mukaan tilanne on k\xc3\xa4\xc3\xa4ntynyt optimistisemmaksi, sill\xc3\xa4 v\xc3\xa4est\xc3\xb6m\xc3\xa4\xc3\xa4r\xc3\xa4 on noussut vuosina 2009 ja 2010. Rosstatin mukaan Ven\xc3\xa4j\xc3\xa4n v\xc3\xa4est\xc3\xb6 laskenee vain 139 miljoonaan vuodeksi 2030 (Matala arvio: lasku 127 miljoonaan ja korkea arvio: nousu 147 miljoonaan.) Vuonna 2008 yksi tilastojentekij\xc3\xb6ist\xc3\xa4 oli arvioinut, ett\xc3\xa4 Ven\xc3\xa4j\xc3\xa4n v\xc3\xa4est\xc3\xb6 olisi vuonna 2010 taas nousussa. Arvio oli oikea._NEWLINE_K\xc3\xb6yhyydess\xc3\xa4 asuvien ven\xc3\xa4l\xc3\xa4isten m\xc3\xa4\xc3\xa4r\xc3\xa4 on puolittunut Neuvostoliiton hajoamista seuranneiden talouskriisien j\xc3\xa4lkeen, sill\xc3\xa4 kriisien loputtua nopea talouskasvu ja matala syntyvyys on vaikuttanut asiaan. Ven\xc3\xa4j\xc3\xa4n syntyvyys oli alimmillaan vuonna 1999, jolloin vuosittain syntyneit\xc3\xa4 oli 8,27 per 1000 ihmist\xc3\xa4. Vuonna 2009 vastaava luku oli 12,4. Kokonaishedelm\xc3\xa4llisyysluku on kasvanut luvusta 1,16 (1999) lukuun 1,54 (2009). Syntyvyydess\xc3\xa4 tapahtui suurin kasvu 25 vuoteen vuonna 2007, ja vuonna 2009 valtion syntyvyys oli korkein sitten vuoden 1991. Esimerkiksi Yhdysvaltain syntyvyys vuonna 2009 oli 13,8 per 1000. Ven\xc3\xa4j\xc3\xa4n kuolleisuus on eritt\xc3\xa4in korkea, 14,2 per 1000 vuonna 2009. Vertauskohteena Yhdysvalloissa t\xc3\xa4m\xc3\xa4 luku oli 8,4 per 1000._NEWLINE_Nopean v\xc3\xa4est\xc3\xb6nkadon syist\xc3\xa4 ei ole yhteist\xc3\xa4 mielipidett\xc3\xa4. Jotkut akateemikot syytt\xc3\xa4v\xc3\xa4t siit\xc3\xa4 runsasta alkoholin k\xc3\xa4ytt\xc3\xb6\xc3\xa4, kun taas toiset negatiivisia el\xc3\xa4m\xc3\xa4ntyylin muutoksia Neuvostoliiton hajoamisen j\xc3\xa4lkeen. The Lancetin, britannialaisen terveyslehden mukaan yksityist\xc3\xa4minen on yksi t\xc3\xa4rkeimmist\xc3\xa4 syist\xc3\xa4 kuolleisuuden kasvuun. Lehden mukaan se johtaa k\xc3\xb6yhyyteen, ty\xc3\xb6tt\xc3\xb6myyteen ja aikaiseen kuolemaan. The Economist on kritisoinut n\xc3\xa4it\xc3\xa4 johtop\xc3\xa4\xc3\xa4t\xc3\xb6ksi\xc3\xa4. Ven\xc3\xa4l\xc3\xa4isen v\xc3\xa4est\xc3\xb6julkaisun, Demoscopen, mukaan nouseva miesten kuolleisuus jatkui kauan, vuodesta 1960 vuoteen 2005. Julkaisun mukaan ainut kehityst\xc3\xa4 v\xc3\xa4liaikaisesti hidastanut tekij\xc3\xa4 oli Mihail Gorbat\xc5\xa1ovin aloittama alkoholink\xc3\xa4yt\xc3\xb6n vastainen kampanja._NEWLINE_Yksi Putinin hallituksen t\xc3\xa4rkeimmist\xc3\xa4 tavoitteista oli hidastaa v\xc3\xa4est\xc3\xb6kriisi\xc3\xa4. Tuloksena syntyi ohjelma, jonka tavoitteena oli k\xc3\xa4\xc3\xa4nt\xc3\xa4\xc3\xa4 v\xc3\xa4est\xc3\xb6nkasvun suunta vuoteen 2020 menness\xc3\xa4. Vuonna 2007 tehtyjen tutkimusten mukaan v\xc3\xa4est\xc3\xb6nlaskun nopeus oli alkanut laskea: laskua tammi\xe2\x80\x93elokuussa 2006 oli 408\xc2\xa0200 ihmist\xc3\xa4, mutta vastaava luku samana ajanjaksona vuonna 2007 oli 196\xc2\xa0600. Kuolleita oli 357\xc2\xa0000, mik\xc3\xa4 oli 137\xc2\xa0000 v\xc3\xa4hemm\xc3\xa4n kuin vuonna 2006. Ven\xc3\xa4j\xc3\xa4n talousministeri\xc3\xb6 toivoo, ett\xc3\xa4 vuodeksi 2020 Ven\xc3\xa4j\xc3\xa4n v\xc3\xa4est\xc3\xb6m\xc3\xa4\xc3\xa4r\xc3\xa4 pys\xc3\xa4htyisi 138\xe2\x80\x93139 miljoonaan, ja saavuttaisi nykyisen tasonsa uudelleen vuoteen 2025 menness\xc3\xa4 nostaen my\xc3\xb6s keskim\xc3\xa4\xc3\xa4r\xc3\xa4isen elini\xc3\xa4nodotteen 75 vuoteen. V\xc3\xa4est\xc3\xb6nlaskun nopeus laski nopeasti vuosien 2008 ja 2009 v\xc3\xa4lill\xc3\xa4, ja vuonna 2009 v\xc3\xa4est\xc3\xb6m\xc3\xa4\xc3\xa4r\xc3\xa4 nousi ensimm\xc3\xa4isen kerran 15 vuoteen.'